Lejre Stationsby Vandværk Amba. 

[www.lejrevand.dk](http://www.lejrevand.dk) 19-03-2025

**Referat**

Generalforsamling den 19. marts 25, kl. 18.30

Sted: Domus Felix, Bygaden 20, Bjælkeloftet

1. Valg af dirigent
   1. Jesper Skaarup blev valgt som dirigent
   2. Dirigenten konstaterede at vedtægterne er overholdt for tidspunktet for indkaldelsen
2. Beretning
   1. Formanden gennemgik hvad der skete af væsentlige ting i 2024. Formandens beretning er vedhæftet dette referat. (bilag 1)
   2. Beretningen blev godkendt
3. Regnskab
   1. Regnskabet er underskrevet af bestyrelsen og godkendt af vandværkets revisorer og ligger tilgængeligt på vandværkets hjemmeside. [www.lejrevand.dk](http://www.lejrevand.dk)
      1. Spørgsmål til regnskab: hvor stort er gebyr til bank?
   2. Regnskabet blev gennemgået og godkendt
4. Behandling af indkomne forslag
   1. Der var ingen indkomne forslag
5. Valg af bestyrelsesmedlemmer
   1. På valg er Palle Kølln, Jesper Korsskov og Jens Wehner. Alle 3 modtog genvalg
6. Valg af folkevalgt revisor suppleant
   1. På valg Jesper Skaarup – modtog genvalg.
7. Eventuelt
   1. Hvordan er fordelingen af honorar til bestyrelsen?  
      Den samlede sum er uændret igennem de sidste mange år, men fordelingsmæssigt er der ændret en smule imellem bestyrelsesformand, kasserer, drift og sekretariat. Den samlede udgift er ca 51.000,-

Dirigents underskrift:

Bilag 1) Formandens beretning

**Lejre Stationsbys Vandværk a.m.b.a. Formandens beretning for 2024-25 i forbindelse med årets Generalforsamling afholdt 19. marts 2024**

Kære alle, velkommen og tak for jeres fremmøde,

I år har det været bestyrelsens ønske at gøre noget aktivt for at fremme et større fremmøde fra vores medlemmer af vandværket. Vi har derfor i år valgt at tilbyde et stykke smørrebrød til de fremmødte medlemmer. Vi holder ord, og smørrebrødet vil blive serveret straks efter generalforsamlingen er afholdt.

2024 har været et forholdsvist aktivt år for både aktiviteter og anlægsprojekter.

Vi underskrev d. 4. juli 2024 hovedentreprisekontrakten med Kloakmester Søren Grøn & Søn ApS om ””Udskiftning af ca. 580 meter 2” jernhovedledning, som skønnes at være ældre end 65 år. På strækningen skal 9 forbrugere tilsluttes og 1 sidehovedledning. Der har flere gange været brud på strækningen, derfor besluttede bestyrelsen at renoverer strækningen.”” Pris kr. 720.925.- ekskl. moms. - Vi havde på vores investeringsplan, året forinden, afsat kr. 750.000.-, så vi var stolte over at vores budget holdt. Renoveringsarbejdet gik godt og uden store overraskelser, ledning blev taget i brug oktober 2024.

Lignende store udskiftninger planlægger vi med i år 2026 og 2027. Dette er i forlængelse af vores plan og strategi omkring vigtigheden af at udskifte vores hovedforsyningsledninger rettidigt.

Vi har i år oppumpet 28.155 m3 råvand fra vores to boringer. Vores vandindvindingstilladelse er på 30.000 m2/år. Vi forsyner 303 forbrugere. Antallet af forbrugere er ikke ændret i forhold til sidste år. Vi har i år ikke haft nogen akutte lækager.

I år har værket været behjælpelig med i en kort periode i november at levere vand til Fors’ kunder i Lejre by, Rynkebjerggård i fm. HOFORs omlægning af vandledninger.

Ved udskiftningen af hovedledningen på Blæsenborg vej, konstaterede vi (Som vi også havde forventet) at vores lækage og vandspild ville blive reduceret. Vores vandspild målt i januar 2025 er nu nede på flotte 1.36 pct for hele vores forsyningsområde. Det glæder os meget fordi vi i flere år har kæmpet med at finde lækagen som medførte et forholdsvist stort vandspild på tidligere 8-10 pct.

Af andre væsentlige aktiviteter kan nævnes at vores ældre regulativ fra 2004 blev i 2024 opdateret og godkendt af kommunalbestyrelsen i en ny form, som er taget i brug pr. 1. september 2024.

Senest i februar deltog vi i kursus om vandværkers Beredskabsforhold i krisesituationer ved vandforgiftning og strømsvigt. Det har vi haft stort udbytte af, og er blevet klogere på forhold vi vil sætte fokus på kommende år med netop driftssikkerhed og It-sikkerhed ved beredskabssituationer. Vores første tiltag og indkøb i den anledning bliver formentligt en strømgenerator som kan sikre vores forsyning af vand til forbrugerne ved strømsvigt.

Her til sidst og mest væsentligt, så har vi naturligvis udført de lovpligtige prøvetagninger af vandkvaliteten, både hos forbrugere og på værket, og de viser at vi har en rigtig god vandkvalitet, som er uden nævneværdige kemikalier el. lignende uønskede stoffer.

Tak til vores vandværkspasser Niels Grann for et rigtigt godt samarbejde, og ikke mindst i forbindelse med udskiftningen af hovedledningen på Blæsenborg vej. Også tak til alle i bestyrelsen, I gør en stor indsats og med godt humør, tak og tak for ordet.

Lejre marts 2025 Ulrik Mortensen

Formand, Lejre Stationsbys Vandværk a.m.b.a.